РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 број: 06–2/189-14

11. јул 2014. године

Београд

З А П И С Н И К

ШЕСТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 11. ЈУЛА 2014. ГОДИНЕ

Седница је почела у 11.00 часова.

Седницом је председавао Милутин Мркоњић, председник Одбора.

 Седници су присуствовали чланови Одбора: Константин Арсеновић, Зоран Бојанић, Бранка Бошњак, Јовица Јевтић, Драган Јовановић, Милан Ковачевић, Зоран Милекић, Саша Мирковић, Мујо Муковић, др Владимир Орлић, Катарина Ракић и Вучета Тошковић

 Седници нису присуствовали чланови Одбора: Јован Марковић, Александар Сенић, Сузана Спасојевић и Горан Ћирић, нити њихови заменици.

 Седници су присуствовали из Министарста грађевинарства, саобраћаја и инфраструктуре Дејан Трифуновић, државни секретар, и Лепосава Сојић, помоћник министра, и из Министарства трговине, туризма и телекомуникација Славенка Мијушковић, начелник Сектора за електронске комуникације информационо друштво и поштански саобраћај.

 На предлог председника Одбора, једногласно, усвојен је следећи

 Д н е в н и р е д

1. Разматрање Извештаја о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, који је поднела Влада;
2. Р а з н о.

Прва тачка дневног реда **– Разматрање Извештаја о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, који је поднела Влада**

У уводном излагању Дејан Трифуновић, државни секретар у Министарству грађевинарства, саобраћаја и инфраструктуре информисао је присутне да је завршена процена штете на инфраструктури, да су сва републичка предузећа чији је рад битан за републичку инфрструкуру поднела финалне извештаје и да директна штета износи 275,9 милиона еура. Посебно је наглашено да је у том износу доминантно предузеће Електропривреде Србије са 119,1 милион евра. Такође, 126 локалних самоуправа је поднело процену штете која је шира и обухвата стамбене објекте, јавне објекте, локалну инфрструктуру, локалне путеве, утицај на привреду и пољоприведу у укупном износу од 273,8 милиона еура закључно са 30 јуном 2014. године. То су и директни инпути за остале сегменте, који раде своје детаљније процене. У току је консолидовање финансијске помоћи из средстава Европске уније и Светске банке, а донаторска средства износе око 30 милиона евра. Институционални оквир чине: Канцеларија као оперативно тело, које спроводи и координира све активности, Комисија као политичко тело које је урадило процену штете и ресорна министарства, које свако из свог домена преузима одређене активности. У оквиру Министарства формирна је Радна група за координцију, послове заштите и спашавање која је свакодневно заседала и била у сталној координацији са Републичким штабом за ванредне ситуације и са свим предузећима, управама и агенцијама која се налазе под Министарством. Истовремено је и приватни сектор био ангажован.

У Извештају је дат и списак свих предузећа и њихов допринос, као и кључне активости које су реализоване. Извршена је оперативна снација путева, а остало ће бити санирано из ИПА средстава и из репрограмирних средстава за рехабилитацију путева Светске банке.

 ЈП Железница Србије је дало процену штете на 29,2 милиона евра, ЈП Путеви Србије на око 43,9 милиона евра, Коридори Србије на око 15,6 милиона евра, ЈП Електромрежа Србије 3,5 милиона евра, ЈП Електропривреда 119,2 милиона евра уз напомену да је годишњим планом пословања предвиђен могући увоз електричне енергије, ако не дође до санације, у износу од 150 милиона евра у наредних годину дана, ЈП Србијагас је дало процену од 550.000 евра, NIS Gazprom Neft 43.6 милиона евра, JP Транснафта 82,6 хиљаде евра, Телеком Србија 7,6 милиона евра и ЈП Србијаводе 15,2 милиона евра што укупно износи 274,7 милиона евра.

 Санација објеката је почела и има 625 објеката који су тотално неупотребљиви. Клизишта уз путне правце ће бити санирана из средстава Светске банке, остала клизишта која утичу на јавне објекте из средстава ИПА 2014 године. Локална инфраструктура ће такође, бити предмет санације. Урађена је и Анализа потреба - основни документ, поред оног што је радила Комисија, за наредне активности.

 Лепосава Сојић, помоћник министра за водни саобраћај у Министарству грађевинарства, саобраћаја и инфраструктуре је у уводном излагању указала да се Министарство почев од 14. маја 2014. године врло брзо организовало и поступало у оквиру своје надлежности.

 Славенка Мијушковић, начелник Сектора за телекомуникације у Министарству трговине, туризма и телекомуникација је истакла да је Министарство предузело активности везане за ургентну помоћ на тржишту, стабилност цена, тржишни надзор, упућивање помоћи из робних резерви. Остварена је сарадња са Сектором за ванредне ситуације, спољно тровинска сарадња, као и припрема донаторске конференције. Када је реч о телекомуникацијама успостављена је сарадња са свим операторима у области мобилне телефоније, обезбеђена је доступност сигнала у целој земљи, извршена су преусмеравања, омогућено је коришћење броја 112 за хитне интервенције. Остварена је потпуна сарадња са кризним штабом, а прекида у функционисању телекомуникационе мреже није било. Интернет, телевизија, радио све је функционисало. У наредном периоду очекује се привремено мировање у наплатама услуга оператора.

 У расправи која је уследила изражено је мишљење да је неопходно у финалној верзији Извештаја навести свих 126 општина које су поднеле извештаје о штети. Уочено је да је санација на терену кренула али да обнова тече споро, да Закон о јавним набавкама треба прилагодити тренутку и да је по усвајању Извештаја потребно донети посебан закон о санацији штете на поплављеним подручјима. Изражена је и недоумица у вези постављања табли на којима Влада Републике Србије одређује 1.10.2014. године као рок за завршетак радова на неким путним деоницама. Наглашено је да би рехабилитација путне мреже и пројектовање требало да се обављају истовремено.

 Представник Министарства грађевинарства, саобраћаја и инфраструктуре је истакао да су у Извештају наведене конкретне активности и како је реаговано, да је у фокусу рехабилитација 625 објеката, који су неупотребљиви, и да се ради на посебном закону којим ће се превазићи проблеми око јавних набавки, спровођења експропријације и пролонгирања рокова за издавање грађевинских дозвола. Финансијска средства Европске уније и Светске банке биће реализована по посебним процедурама и за тачно дефинисане путне правце.

 Посебно је наглашено да Извештај који Народна скупштина усвоји мора да добије униформни облик, одговарајућу форму и да методологија израде буде установљена за све. Такође, неопходно је да подаци буду ажурни приликом усвајања Извештаја и посебног закона који ће убрзати наведене поступке око јавних набавки, спровођења експропријације и пролонгирања рокова за издавање грађевинских дозвола. Истовремено је указано да треба уважити проблеме комуналних предузећа на терену и да је неопходно да се рачуни за њихове услуге плаћају. Постављена су и питања када ће појединци добити нека средства и да ли је ангажована Инжењерска комора са средствима и стручњацима с којим располаже на терену.

 Представник Минстарства је подсетио да институционални оквир постоји, да су типски пројекти кућа урађени, да општине обезбеђују локацију, да су сва јавна предузећа поднела ревидиране годишње планове, и нагласио да ће новца бити довољно само је потребно направити ред, као и да је Инжењерска комора ангажована на терену. Кад је реч о ажурности података наглашено је да није могуће увек имати тачну процену и навео пример ЈП Електропривреде.

 У наставку расправе наглашено је да Тимочка крајина има искуства са поплавама, да су у марту биле поплаве и да је потребно узети у обзир и податке за осам општина које су претрпеле штету у мартовским поплавама. Посебно је наглашено да су неке локалне самоуправе добро одрадиле превенцију, тј. да су очишћени канали за воде другог реда и да је штета била мања, али и да је неопходно рационалније трошење средстава на нивоу локалних самоуправа.

 Изражено је и мишљење да Извештај садржи реалне податке, а да је суштина помоћи угроженима и уважити проблеме на терену без фаворизовања општина. Посебно је наглашен проблем који локалне самоуправе имају приликом смене министара, јер се планови тј. приоритети који су установљени у предходном периоду мењају. Наведен је пример СО Сремске Митровице, која је припремила све дозволе, изместила комплетну инфраструктуру за изградњу пута Београд - Сремска Митровица – Рача прелаз. Међутим, доласком новог министра овај пројекат је изузет из приоритета рада путева.

Наглашено је да су пловни путеви река у катастрофалном стању, да измуљавања нису рађена по документацији и да постоји велики проблем са пловним објекатима на терену који су неадекватно усидрени, одузети или су ван употребе из разноразних разлога. С тим у вези представник Министарства грађевинарства, саобраћаја и инфраструктуре задужена за водне путеве је понудила сарадњу за решавање конкретних проблема на терену.

На крају расправе још једном је констатовано да је Извештај добар, да је Влада учинила велики напор и реаговала ефикасно као и грађани, али да локалне самоуправе морају више да се ангажују у превенцији, да мартовске поплаве буду део овог извештаја, и да се мора радити брже на санацији штета од поплава. Истовремено је изражена и сугестија да је потребно понудити конкретне пројекте да би се прикупила средства из иностранства.

 У дискусији су учествовали: Милутин Мркоњић, Драган Јовановић, Дејан Трифуновић, Бранка Бошњак, Саша Мирковић, Милан Ковачевић, Лепосава Сојић, Вучета Тошкјовић и Зоран Бојанић.

Одбор је, у складу са чланом 228. став 5. Пословника Народне скупштине, одлучио да предложи Народној скупштини да размотри Извештај о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 5. Министарство грађевинарства, саобраћаја и инфраструктуре и тачка 15.Министарство трговине, туризма и телекомуникација.

Одбор је утврдио Предлог закључка који подноси Народној скупштини, на разматрање и усвајање, са предлогом да га Народна скупштина размотри по хитном поступку, у складу са чланом 167. Пословника Народне скупштине.

ЗАКЉУЧАК

поводом разматрања Извештаја о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава

 1. Прихвата се Извештај о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 5. Министарство грађевинарства, саобраћаја и инфраструктуре и тачка 15.Министарство трговине, туризма и телекомуникација.

 2. Овај закључак објавити у „Службеном гласнику Републике Србије“.

О б р а з л о ж е њ е

 Влада Републике Србије је 2. јула 2014. године, на основу члана 228. став 2. Пословника Народне скупштине, поднела Народној скупштини Извештај о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, са предлогом да се његово разматрање обави по хитном поступку.

 За представнике су одређени сви чланови Владе Републике Србије.

 Извештај Владе се односи на све активности и мере које су предузела сва министарства у области свога рада.

 Одбор за просторно планирање, саобраћај, инфраструктуру и телекомуникације је на основу члана 228. став 5. Пословника Народне скупштине („Службени гласник РС“, број 20/12 - Пречишћени текст), размотрио Извештај Владе о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 13. Министарство финансија и с тим у вези поднео Народној скупштини Предлог закључка о прихватању Извештаја Владе.

 Одбор је предложио да се Извештај размотри и Закључак донесе по хитном поступку, како би се што пре сагледале активности које су предузете у циљу отклањања штетних последица по живот и здравље људи, услед елементарне непогоде проузроковане поплавама.

 На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

За известиоца Одбора и представника предлагача Предлога закључка на седници Народне скупштине одређена је Катарина Ракић, заменик председника Одбора.

Друга тачка дневног реда **- Р а з н о**

 Под тачком Разно председник Одбора је обавестио присутне да је Одбору достављен детаљан Извештај о трошковима које је Републичка агенција за телекомуникације имала у 2013. години за услуге телефоније, а у вези разматрања Извештаја о раду Републичке агенције за електронске комуникације за 2013. годину на петој седници Одбора.

На седници Одбора вођен је тонски запис.

Седница је закључена у 12.45 часова.

 СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић